CELEX: 22006D0672
Language: el
Date: 2006-09-26 00:00:00
Title: 2006/672/ΕΚ: Απόφαση αριθ. 1/2006 του Συμβουλίου Σύνδεσης ΕΕ-Μαρόκου, της 26ης Σεπτεμβρίου 2006 , για τη σύσταση της υποεπιτροπής Δικαιώματα του Ανθρώπου, εκδημοκρατισμός και διακυβέρνηση

7.10.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 276/73
            
         
      ΑΠΌΦΑΣΗ αριθ. 1/2006 ΤΟΥ ΣΥΜΒΟΥΛΊΟΥ ΣΫΝΔΕΣΗΣ ΕΕ-ΜΑΡΌΚΟΥ
   
   της 26ης Σεπτεμβρίου 2006
   για τη σύσταση της υποεπιτροπής «Δικαιώματα του Ανθρώπου, εκδημοκρατισμός και διακυβέρνηση»
   (2006/672/ΕΚ)
   ΤΟ ΣΥΜΒΟΥΛΙΟ ΣΥΝΔΕΣΗΣ,
   Έχοντας υπόψη την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου (1), εφεξής αποκαλούμενη «συμφωνία», και ιδίως το άρθρο 84,
   Εκτιμώντας τα ακόλουθα:
   
               (1)
            
            
               Ο σεβασμός και η προώθηση των δημοκρατικών αρχών, των ανθρωπίνων δικαιωμάτων και των θεμελιωδών ελευθεριών αποτελούν αναπόσπαστο και ουσιαστικό μέρος του πλαισίου που διέπει τις σχέσεις μεταξύ της Ευρωπαϊκής Ένωσης και των μεσογειακών της εταίρων.
            
         
               (2)
            
            
               Λόγω της σημασίας τους ως ουσιαστικού μέρους της συμφωνίας, τα θέματα αυτά θα συζητούνται με τη δέουσα προσοχή στο πλαίσιο των διαφόρων οργάνων που έχουν συσταθεί δυνάμει της συμφωνίας.
            
         
               (3)
            
            
               Η πολιτική γειτονίας της Ευρωπαϊκής Ένωσης θέτει φιλόδοξους στόχους βασιζόμενους στην, εκατέρωθεν αναγνωρισμένη, προσήλωση σε κοινές αξίες, που συμπεριλαμβάνουν τη δημοκρατία, το κράτος δικαίου, τη χρηστή διακυβέρνηση καθώς και το σεβασμό και την προώθηση των ανθρωπίνων δικαιωμάτων.
            
         
               (4)
            
            
               Οι σχέσεις της Ευρωπαϊκής 'Ενωσης με τις χώρες της Νοτίου Μεσογείου καθίστανται πλέον σύνθετες λόγω της εφαρμογής των ευρωμεσογειακών συμφωνιών και της συνέχισης της ευρωμεσογειακής εταιρικής σχέσεως.
            
         
               (5)
            
            
               Θα πρέπει να παρακολουθείται η υλοποίηση των προτεραιοτήτων της εταιρικής σχέσης και η προσέγγιση των νομοθεσιών. Οι αρμοδιότητες της Ευρωπαϊκής 'Ενωσης καθορίζουν ένα πλαίσιο για την ανάπτυξη σχέσεων και συνεργασίας με τις χώρες της Μεσογείου έτσι ώστε να λαμβάνεται υπόψη η ανάγκη συνοχής και ισορροπίας της Διαδικασίας της Βαρκελώνης στο σύνολό της.
            
         
               (6)
            
            
               Το Συμβούλιο Σύνδεσης αποφάσισε ήδη τη σύσταση υποεπιτροπών της Επιτροπής Σύνδεσης, προκειμένου να παρέχεται ένα κατάλληλο θεσμικό πλαίσιο για την υλοποίηση και την ενίσχυση της συνεργασίας,
            
         ΑΠΟΦΑΣΙΖΕΙ:
   Άρθρο 1
   Συστήνεται η υποεπιτροπή «Δικαιώματα του Ανθρώπου, εκδημοκρατισμός και διακυβέρνηση» και εγκρίνεται ο εσωτερικός της κανονισμός, όπως ορίζεται στο παράρτημα.
   Η υποεπιτροπή λειτουργεί υπό την εποπτεία της Επιτροπής Σύνδεσης, την οποία και ενημερώνει ύστερα από κάθε συνεδρίαση. Η υποεπιτροπή δεν έχει δικαίωμα λήψης αποφάσεων. Μπορεί, ωστόσο, να υποβάλλει προτάσεις στην Επιτροπή Σύνδεσης.
   Θέματα της αρμοδιότητας της υποεπιτροπής είναι δυνατόν να εξετάζονται και σε υψηλότερα επίπεδα στο πλαίσιο του πολιτικού διαλόγου μεταξύ της Ευρωπαϊκής 'Ενωσης και του Μαρόκου.
   Η Επιτροπή Σύνδεσης λαμβάνει όλα τα δέοντα μέτρα ώστε να εξασφαλίζεται ότι η υποεπιτροπή λειτουργεί ορθά και ενημερώνει το Συμβούλιο Σύνδεσης αναλόγως.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 26 Σεπτεμβρίου 2006.
      
         
            Για το Συμβούλιο Σύνδεσης
         
         
            O Πρόεδρος
         
         E. TUOMIOJA
         
      
   
   
      (1)  ΕΕ L 70 της 18.3.2000, σ. 2.
   
      ΠΑΡΑΡΤΗΜΑ
      Εσωτερικός κανονισμός της υπ’ αριθ. 7 υποεπιτροπής ΕΕ-Μαρόκου «Δικαιώματα του Ανθρώπου, εκδημοκρατισμός και διακυβέρνηση»
      1.   Σύνθεση και προεδρία
      Η υποεπιτροπή απαρτίζεται από εκπροσώπους της Ευρωπαϊκής Κοινότητας και των κρατών μελών της και από εκπροσώπους της κυβέρνησης του Βασιλείου του Μαρόκου. Την προεδρία ασκούν εναλλάξ τα δύο μέρη.
      2.   Ρόλος
      Η υποεπιτροπή λειτουργεί υπό την εποπτεία της Επιτροπής Σύνδεσης, την οποία και ενημερώνει ύστερα από κάθε συνεδρίασή της. Η υποεπιτροπή δεν έχει δικαίωμα λήψης αποφάσεων. Μπορεί ωστόσο να υποβάλλει προτάσεις στην Επιτροπή Σύνδεσης.
      3.   Αντικείμενο
      Η υποεπιτροπή εξετάζει την εφαρμογή της συμφωνίας σύνδεσης στους τομείς που αναφέρονται κατωτέρω. Για θέματα που αφορούν ανθρώπινα δικαιώματα, εκδημοκρατισμό και διακυβέρνηση και συμπεριλαμβάνονται στο Σχέδιο Δράσης Γειτονίας ΕΕ-Μαρόκου, η υποεπιτροπή αποτελεί τον κύριο μηχανισμό τεχνικής παρακολούθησης. Αξιολογεί την επιτελούμενη πρόοδο όσον αφορά την προσέγγιση, την εφαρμογή και την επιβολή της εφαρμογής των νομοθεσιών. Συζητείται επίσης το θέμα της συνεργασίας στον τομέα της δημόσιας διοίκησης. Η υποεπιτροπή αξιολογεί την επιτελούμενη πρόοδο και εξετάζει τυχόν προβλήματα που ενδεχομένως προκύπτουν στους τομείς που αναφέρονται κατωτέρω, προτείνει δε τα μέτρα που μπορούν να ληφθούν.
      
                  α)
               
               
                  Κράτος δικαίου, χρηστή διακυβέρνηση και δημοκρατία, και ιδίως: ενίσχυση της δημοκρατίας και του κράτους δικαίου, ανεξαρτησία της δικαιοσύνης καθώς και πρόσβαση στη δικαιοσύνη και εκσυγχρονισμός της.
               
            
                  β)
               
               
                  Επιδίωξη επικύρωσης και εφαρμογής των κύριων διεθνών συμβάσεων στον τομέα των ανθρωπίνων δικαιωμάτων και των θεμελιωδών ελευθεριών, καθώς και των πρωτοκόλλων των εν λόγω συμβάσεων. Εκπλήρωση των υποχρεώσεων υποβολής εκθέσεων και πρόοδος κατά την επανεξέταση των επιφυλάξεων.
               
            
                  γ)
               
               
                  Ενίσχυση της εθνικής διοικητικής και θεσμικής ικανότητας.
               
            Ο παρών κατάλογος δεν είναι εξαντλητικός. Η Επιτροπή Σύνδεσης μπορεί να προσθέσει και άλλα σχετικά θέματα, συμπεριλαμβανομένων των οριζοντίων θεμάτων, όπως η στατιστική, ιδίως όσον αφορά την εφαρμογή του περιφερειακού προγράμματος.
      Η υποεπιτροπή μπορεί να συζητήσει θέματα που αφορούν έναν ή πλείονες ή και όλους τους ανωτέρω τομείς.
      4.   Γραμματεία
      Ένας υπάλληλος της Ευρωπαϊκής Επιτροπής και ένας υπάλληλος της κυβέρνησης του Βασιλείου του Μαρόκου ενεργούν από κοινού ως μόνιμοι γραμματείς της υποεπιτροπής.
      Όλες οι ανακοινώσεις που αφορούν την υποεπιτροπή διαβιβάζονται στους γραμματείς.
      5.   Συνεδριάσεις
      Η υποεπιτροπή συνεδριάζει κάθε φορά που το απαιτούν οι περιστάσεις και τουλάχιστον μια φορά κατ’ έτος. Μπορεί να συγκληθεί συνεδρίαση κατόπιν αιτήσεως εκατέρου των μερών, μέσω του γραμματέως αυτών, ο οποίος διαβιβάζει το αίτημα στο άλλο μέρος. Μόλις λάβει αίτηση για συνεδρίαση της υποεπιτροπής, ο γραμματέας του άλλου μέρους απαντά εντός 15 εργάσιμων ημερών.
      Σε ιδιαίτερα επείγουσες περιπτώσεις, η υποεπιτροπή μπορεί να συγκαλέσει συνεδρίαση εντός βραχύτερης προθεσμίας κατόπιν συμφωνίας και των δύο μερών. Όλες οι αιτήσεις για τη σύγκληση συνεδρίασης θα πρέπει να υποβάλλονται γραπτώς.
      Οι συνεδριάσεις της υποεπιτροπής πραγματοποιούνται κατά την ημερομηνία και στον τόπο που συμφωνούν και τα δύο μέρη.
      Οι συνεδριάσεις συγκαλούνται από τον ασκούντα καθήκοντα γραμματέως σε συμφωνία με τον πρόεδρο. Πριν από κάθε συνεδρίαση, ο πρόεδρος ενημερώνεται για την προβλεπόμενη σύνθεση της αντιπροσωπείας εκάστου μέρους.
      Εφόσον συμφωνούν και τα δύο μέρη, η υποεπιτροπή μπορεί να καλέσει να συμμετάσχουν στις συνεδριάσεις της εμπειρογνώμονες οι οποίοι θα παράσχουν ειδικές πληροφορίες.
      6.   Ημερήσια διάταξη των συνεδριάσεων
      Όλες οι αιτήσεις για εγγραφή θεμάτων στην ημερήσια διάταξη της υποεπιτροπής υποβάλλονται στους γραμματείς.
      Για κάθε συνεδρίαση, ο πρόεδρος καταρτίζει προσωρινή ημερήσια διάταξη. Αυτή διαβιβάζεται από τον ασκούντα καθήκοντα γραμματέα στον ομόλογό του το αργότερο δέκα ημέρες πριν από την έναρξη της συνεδρίασης.
      Τα σημεία προς εγγραφή στην προσωρινή ημερήσια διάταξη κοινοποιούνται στους γραμματείς το αργότερο δεκαπέντε ημέρες πριν από την έναρξη της συνεδρίασης. Όλα τα δικαιολογητικά έγγραφα πρέπει να παραλαμβάνονται και από τα δύο μέρη τουλάχιστον επτά ημέρες πριν από τη συνεδρίαση. Μπορεί να επιτραπεί η καθυστερημένη κοινοποίηση και παροχή τεκμηρίωσης ώστε να λαμβάνονται υπόψη ιδιαίτερες ή/και επείγουσες περιπτώσεις, εφόσον συμφωνούν και τα δύο μέρη.
      Η ημερήσια διάταξη εγκρίνεται από την υποεπιτροπή στην αρχή κάθε συνεδριάσεως.
      7.   Πρακτικά
      Τα πρακτικά καταρτίζονται και εγκρίνονται ύστερα από κάθε συνεδρίαση και από τους δύο γραμματείς. Οι γραμματείς της υποεπιτροπής διαβιβάζουν, στους γραμματείς και στον πρόεδρο της Επιτροπής Σύνδεσης, αντίγραφο των πρακτικών, συμπεριλαμβανομένων των προτάσεων της υποεπιτροπής.
      8.   Δημοσιότητα
      Οι συνεδριάσεις της υποεπιτροπής δεν είναι δημόσιες και οι εργασίες της δεν δημοσιοποιούνται, εκτός εάν ορισθεί άλλως.